ผู้บัญชาการตำรวจแห่งชาติ สั่งทุกหน่วยทั่วประเทศ จัดตั้งโรงทาน ช่วยเหลือประชาชนที่ได้รับผลกระทบจากโรคโควิด-19
ผู้บัญชาการตำรวจแห่งชาติ สั่งทุกหน่วยทั่วประเทศ จัดตั้งโรงทาน ช่วยเหลือประชาชนที่ได้รับผลกระทบจากโรคโควิด-19 พลตำรวจโท ปิยะ อุทาโย โฆษกสำนักงานตำรวจแห่งชาติ เปิดเผยว่า พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ มีความห่วงใยประชาชนที่ได้รับความเดือดร้อนจากสถานการณ์การแพร่ระบาดของโรคโควิด-19 ซึ่งบางส่วนขาดแคลนอาหารและเครื่องอุปโภคบริโภค จึงได้ริเริ่มโครงการ “รับอาหารฟรีครับ จากสำนักงานตำรวจแห่งชาติ” ขึ้น โดยสั่งการให้ตำรวจทุกพื้นที่ทั่วประเทศ ดำเนินกิจกรรมในลักษณะของการตั้งโรงทานในพื้นที่เหมาะสมและเข้าถึงประชาชนที่เดือดร้อนได้โดยง่าย เพื่อแจกจ่าย อาหาร น้ำดื่ม และสิ่งจำเป็นในการดำเนินชีวิตประจำวันโดยเบื้องต้น ผู้บัญชาการตำรวจแห่งชาติ ได้มอบเงินริเริ่มโครงการให้กับหน่วยต่างๆ ประกอบด้วย กองบังคับการตำรวจนครบาล 1-9 และตำรวจภูธรจังหวัดทุกจังหวัดทั่วประเทศ จำนวนหน่วยละ 50,000 บาท เพื่อให้ทุกหน่วยนำไปสานต่อโครงการในพื้นที่ของตนเอง โดยแสวงหาความร่วมมือจากผู้มีจิตศรัทธาในพื้นที่เข้ามาสนับสนุนโครงการเพิ่มเติมตามกำลังศรัทธาและให้ดำเนินการต่อเนื่อง จนกว่าประเทศไทยจะผ่านเหตุการณ์ครั้งนี้ไปด้วยกัน นอกจากนี้ ผู้บัญชาการตำรวจแห่งชาติ ยังกำชับให้การแจกจ่ายอาหารและสิ่งของ จะต้องดำเนินการโดยเหมาะสมและเป็นไปตามมาตรฐานด้านสุขอนามัย อาทิ มีการจัดระยะห่างที่เหมาะสม การตรวจวัดไข้ การบริการล้างมือโดยแอลกอฮอล์ พร้อมย้ำว่า ตำรวจจะไม่มีการบังคับ หรือสร้างความเดือดร้อนให้แก่ประชาชน